એક ઘરનો નિયમ હતો કે બધા રાતે એક જ ટેબલ પર સાથે જમીશું. એક દિવસે રાતે જમતી વખતે દીકરાએ કહ્યું કાલથી હું બધાની સાથે નથી જમવાનો. તેણે કહ્યું, આપણે જે રીતે જમીએ છીએ એ રીતે જમવાનો કોઈ અર્થ નથી. બધા આવે છે, પણ દરેકના મોઢા ચડેલા હોય છે, કોઈ કોઈની સાથે વાત નથી કરતું, કોઈ કોઈને કંઈ પીરસતું નથી. નિયમો જ્યારે ક્રિયાકર્મ જેવા બની જાય ત્યારે સર્જાતું વાતાવરણ એવી ચાડી ફૂંકતું હોય છે કે આ બધું ધરાર થાય છે. પ્રેમ, લાગણી, સ્નેહ, કદર, સન્માન એ નિયમોથી ન થાય એ તો સહજ રીતે થતાં હોય છે. કાર્યક્રમમાં સાલ ઓઢાડીને સન્માન થાય એવી રીતે ઘરમાં જ્યારે પ્રસંગો બનવા માંડેને ત્યારે એ એક પ્રક્રિયા જ બની જતી હોય છે. ઘરના નિયમો અને બહારના નિયમો અલગ અલગ હોય છે.